TEAMG ถูกและดี!!
ราคาหุ้น TEAMG เริ่มมีความเคลื่อนไหวรอบใหม่มากขึ้นหลังจากแกว่งตัวในกรอบจำกัด...
9 ก.พ. 2562

คุณค่าบริษัท
ราคาหุ้น TEAMG หรือ บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) เริ่มมีความเคลื่อนไหวรอบใหม่มากขึ้นหลังจากแกว่งตัวในกรอบจำกัด…
สิ่งสำคัญเริ่มเห็นวอลุ่มการซื้อขายในหุ้น TEAMG เริ่มเข้ามาหนาแน่น โดยเริ่มจากเมื่อวันที่ 6 ก.พ. 2562 มีมูลค่าการซื้อขายกว่า 62 ล้านบาท ต่อมาในวันที่ 7 ก.พ. 2562 มีมูลค่าการซื้อขายกว่า 23 ล้านบาท…จากก่อนหน้านี้วอลุ่มการซื้อขายอยู่ในหลัก 1 ล้านบาทและหลักแสนบาทเท่านั้น
การกลับมาของวอลุ่มการซื้อขายที่เข้ามาหนาแน่น สืบเนื่องจาก TEAMG มีปัจจัยบวกสนับสนุน !!! จากการที่บริษัทได้รับงานเพิ่มเติมเข้ามาอีกรอบ
จากข่าวได้งานที่ปรึกษาฯ ในการศึกษาความเหมาะสมของโครงการก่อสร้างรถไฟทางคู่ ช่วง ชุมทางศรีราชา-ระยอง และช่วง มาบตาพุด-ระยอง-จันทบุรี-ตราด-คลองใหญ่ แม้ว่ามูลค่างานไม่ได้มากนัก เนื่องจากเป็นงานศึกษาความเหมาะสมของโครงการ แต่เป็นปัจจัยบวกสำหรับโอกาสในการได้งานควบคุมการก่อสร้างช่วงถัด ๆ ไป
นอกจากนี้ยังมีโอกาสได้งานใหญ่เพิ่มอีก 2-3 งาน คือ งานเชื่อม 3 สนามบิน มูลค่างานประมาณ 500-700 ล้านบาท (แต่อาจจะแบ่งเป็น 2 ระยะ) และ งานศูนย์ราชการโซน C มูลค่างานประมาณ 500-700 ล้านบาท ในขณะที่งานแหลมฉบัง มูลค่างานประมาณ 500-700 ล้านบาท แต่โครงการแหลมฉบังอาจจะมีความล่าช้า
ส่วนด้านพื้นฐานของ TEAMG ยังมีความแข็งแกร่ง เพราะบริษัทมีเงินสดและรายการเทียบเท่าเงินสดเพิ่มขึ้นมาค่อนข้างมาก โดยเมื่อวันที่ 30 ก.ย. 2561 อยู่ที่ 256.86 ล้านบาท เทียบกับช่วงเมื่อวันที่ 31 ธ.ค. 2560 อยู่ที่ 99.66 ล้านบาท
ประกอบกับบริษัทมีกำไรสะสมจำนวน 155 ล้านบาท ซึ่งก็สามารถนำเงินส่วนนี้ไปลงทุนในกิจการได้มากขึ้น หรือจะจ่ายเงินปันผลจากกำไรสะสมให้กับผู้ถือหุ้นเพิ่มเติมก็ได้
ยิ่งไปดูฐานะทางการเงินของ TEAMG พบว่า “แข็งแกร่ง” เพราะบริษัทมีสินทรัพย์หมุนเวียนรวมมากถึง 1,342.43 ล้านบาท  เมื่อเทียบกับหนี้สินหมุนเวียนรวมเพียง 714.10 ล้านบาท ได้ค่า CURRENT RATIO อยู่ที่ระดับ 1.88 เท่า แสดงว่าสภาพคล่องทางการเงินของบริษัทยังมีมากพอสมควร
ส่วนปัญหาหนี้สินของบริษัทไม่มีอะไรที่น่าเป็นห่วง แม้ว่าบริษัทจะมีหนี้สินรวม 941.08 ล้านบาท เพราะมีส่วนเพิ่มจากการสำรองผลประโยชน์ระยะยาวของพนักงาน 204.24 ล้านบาท เมื่อนำมาเทียบกับส่วนของผู้ถือหุ้น 895.50 ล้านบาท ได้ค่า D/E อยู่ที่ระดับ 1.05 เท่า แสดงว่า ปัญหาหนี้สินที่มีอยู่ไม่เป็นอุปสรรคต่อการดำเนินงานของบริษัท
ที่สำคัญยังถือว่า TEAMG เป็นหุ้นที่มีราคาถูกเมื่อเทียบกับกลุ่มวิศวกรที่ปรึกษา อย่าง PPS และ STI มีการซื้อขายที่ P/E มากกว่า 20 เท่า ในขณะที่ TEAMG ซื้อขายที่ระดับ P/E 12 เท่า
อีกทั้งมีการคาดการณ์กันว่าส่วนเงินปันผลปี 2561/2562 ยังคงอยู่ในระดับสูง 6.6-7.5%
ทั้งนี้นักวิเคราะห์ บล.ดีบีเอส วิคเคอร์ส ยังคงแนะนำ “ซื้อ” ด้วยราคาเป้าหมาย 2.47 บาท
…
ผู้ถือหุ้นรายใหญ่
รายชื่อกรรมการ